Úrslitaleikur Evrópumóts kvenna í fótbolta er í dag. Þýskaland getur þá tryggt sér sinn níunda Evrópumeistaratitil eða England unnið sinn fyrsta.
Leikur dagsins er verðugt verkefni fyrir sigursælasta lið Evrópu, Þýskaland, þegar þær mæta heimakonum í Englandi í úrslitaleiknum. Bæði lið hafa verið afar sannfærandi á mótinu og aðeins fengið á sig eitt mark. Enska liðið hefur hins vegar skorað 20 mörk og það þýska 13. Þýska liðið tryggði sig áfram í undanúrslitin með 2-1 sigri á Frakklandi þar sem fyrirliðinn Alexandra Popp skoraði bæði mörk Þjóðverja. Englendingar mættu sterku liði Svíþjóðar í undanúrslitum og völtuðu yfir það 4-0. Popp hefur skorað 6 mörk á mótinu til þessa, líkt og hin enska Beth Mead. Þær hafa því báðar jafnað markamet mótsins og geta bætt það með marki, eða mörkum, í dag. Þýska liðið hefur átta sinnum orðið Evrópumeistari, tvisvar heimsmeistari og einu sinni Ólympíumeistari. Það eru þó orðin sex ár síðan Ólympíugullið kom í hús og níu ár síðan síðasti Evrópumeistaratitill vannst. Enska liðið hefur hins vegar aldrei unnið gull á stórmóti og getur því unnið sinn fyrsta Evrópumeistaratitil í dag. Búist er við tæplega 90 þúsund áhorfendum á Wembley í dag sem er aðsóknarmet á úrslitaleik Evrópumóts. Leikurinn verður sýndur beint á RÚV klukkan fjögur en upphitun hefst í EM stofunni hálftíma fyrr.
Bayern Munchen og RB Leipzig mættust í þýsku meistarakeppninni í fótbolta í gærkvöld. Bayern leiddi 3-0 í hálfleik en fimm mörk voru skoruð í seinni hálfleiknum en Bayern hafði að lokum betur 5-3, og eru því meistarar meistaranna þetta árið.
Þýskaland og England mætast í úrslitum Evrópumóts kvenna í fótbolta í dag. Þýska liðið er sigursælasta kvennalandslið Evrópu en það enska getur tryggt sér sinn fyrsta titil á stórmóti.